UDHËZIM
Nr. 21, datë 27.6.2022

PËR KUALIFIKIMIN E VAZHDUAR PROFESIONAL TË MËSIMDHËNËSVE TË KULTURËS PROFESIONALE NË ARSIMIN DHE FORMIMIN PROFESIONAL

Në mbështetje të nenit 102 të Kushtetutës së Republikës së Shqipërisë, të pikës 4, të nenit 12, të ligjit nr. 15/2017, “Për arsimin dhe formimin profesional në Republikën e Shqipërisë”, dhe nenit 62 të udhëzimit nr. 14, datë 27.5.2021, të Ministrit të Financave dhe Ekonomisë, “Për mënyrën e organizimit dhe veprimtarisë së institucioneve të AFP, si dhe aspektet e menaxhimit të burimeve njerëzore, përbërjes së njësisë së zhvillimit të ofruesve të AFP dhe zhvillimit të vazhduar profesional të personelit”,

UDHËZOJ:

KREU I
DISPOZITA TË PËRGJITHSHME

Neni 1
Të përgjithshme

1. Organizimi i kualifikimit të vazhduar profesional të mësimdhënësve të kulturës profesionale në arsimin dhe formimin profesional (AFP) do të bëhet në përputhje përgjegjësitë, kriteret dhe procedurat e përcaktuara në këtë udhëzim.
2. Procesi i kualifikimit të vazhduar profesional të mësimdhënësve të kulturës profesionale në AFP bazohet në parimet e meritës, transparencës, barazisë, korrektësisë, paanshmërisë, fshehtësisë dhe mbrojtjes së të dhënave personale.

KREU II
PËRGJEGJËSITË, KRITERET DHE PROCEDURAT E KUALIFIKIMIT TË VAZHDUAR PROFESIONAL TË MËSIMDHËNËSVE TË KULTURËS PROFESIONALE NË AFP

Neni 2
Shkallët e kualifikimit të mësimdhënësve të kulturës profesionale dhe kandidatët për kualifikim

1. Kualifikimi i vazhduar (atestimi) i mësimdhënësve të kulturës profesionale, me kohë të plotë, realizohet me tri kategori (shkallë) kualifikimi, nga më e ulëta tek më e larta:
a) kategoria e kualifikimit me titull “Mësues i kualifikuar”;
b) kategoria e kualifikimit me titull “Mësues specialist”;
c) kategoria e kualifikimit me titull “Mësues mjeshtër”.
2. Pas emërimit me kontratë pa afat, deri në marrjen e kategorisë, “Mësues i kualifikuar”, mësimdhënësit e kulturës profesionale, me kohë të plotë, mbajnë titullin “Mësues”.
3. Mësimdhënësit e kulturës profesionale, të cilët kryejnë procedurat për fitimin e kualifikimit për një kategori më të lartë se ajo që zotërojnë, konsiderohen “kandidatë” për kualifikim. 
4. Në institucionet ofruese të AFP-së, mësimdhënësit kandidatë për kualifikim ndahen në dy grupe:
a) Grupi A: Mësimdhënësit e kulturës profesionale (teorike dhe/ose praktike), me kohë të plotë, të cilët kanë të paktën diplomë të nivelit master profesional ose të barasvlershëm, në fushat profesionale përkatëse.

b) Grupi B: Mësimdhënësit e praktikës profesionale, me kohë të plotë, të cilët kanë shkollim të mesëm profesional, pas të mesëm profesional ose diplomë të nivelit Bachelor, në fushat profesionale përkatëse. 

Neni 3
Kërkesat për fitimin e kualifikimit

1. Për të fituar një kualifikim të një kategorie më të lartë, kandidati duhet të plotësojë këto kërkesa:
a) të plotësojë portofolin (dosjen) e kualifikimit, sipas kritereve të përcaktuara;
b) të kryejë çdo vit, të paktën 18 orë (1 kredit) trajnime të akredituara nga AKAFPK-ja ose të njohura nga AKAFPK-ja.
c) të kryejë me sukses provimin e kualifikimit përkatës.


Neni 4
Kërkesa dhe pranimi i kandidatëve në kualifikim

1. Procedura për fitimin e kategorive të kualifikimit (atestimit) nga mësimdhënësit e kulturës profesionale kryhet çdo vit kalendarik, në periudhën 1 janar–15 korrik. 
2. Në procedurën për fitimin e kategorive të kualifikimit pranohen të gjithë kandidatët që janë të punësuar si mësimdhënës me kontratë pa afat, me kohë të plotë, në një ofrues të AFP-së dhe, që, sipas pikës 4, shkronjat “a” dhe “b”, të nenit 2, deri më 31 dhjetor të vitit paraardhës, plotësojnë kriteret e mëposhtme për vjetërsinë e punës me kohë të plotë, si mësimdhënës të kulturës profesionale në AFP.
a) të paktën 5 vjet punë, për kategorinë e kualifikimit “Mësues i kualifikuar”;
b) të paktën 10 vjet punë, për kategorinë e kualifikimit “Mësues specialist”, si dhe të paktën 5 vjet pas marrjes së kategorisë së kualifikimit “Mësuesi i kualifikuar”;
c) të paktën 20 vjet, punë për kategorinë e kualifikimit “Mësues mjeshtër”, si dhe të paktën 10 vjet pas marrjes së kategorisë së kualifikimit “Mësues specialist”.
3. Mësimdhënësit e kulturës profesionale, të cilët plotësojnë kriteret për fitimin e një kategorie kualifikimi më të lartë se ajo që zotërojnë, duhet të paraqesin në drejtorinë e ofruesit të AFP-së përkatëse, në periudhën 1–31 tetor, kërkesë me shkrim për të kryer kualifikimin përkatës, në vitin pasardhës. 
4. Çdo drejtori e ofruesve të AFP, pasi verifikon kërkesat, duhet të dërgojë zyrtarisht në Agjencinë Kombëtare të Punësimit dhe Aftësive (AKPA), deri në 20 nëntor, listën emërore, kategoritë e kualifikimit, për të cilat kërkojnë atestimin, të dhënat për vitet e punës dhe kontaktet e kandidatëve që kanë aplikuar dhe që plotësojnë kushtet. 
5. AKPA-ja, pasi vlerëson dokumentacionin e dërguar nga ofruesit e AFP-së, dërgon zyrtarisht në Agjencinë Kombëtare të Arsimit, Formimit Profesional dhe Kualifikimeve (AKAFPK), deri në 15 dhjetor, listën emërore dhe kontaktet e kandidatëve, të ndara sipas grupeve (pika 4 e nenit 2) dhe kategorive të kualifikimit (pika 1 e nenit 2), për të cilat ata aplikojnë.
6. AKAFPK-ja, deri në 31 dhjetor, njofton (me e-mail) të gjithë kandidatët për fillimin e procedurës së kualifikimit, për hapat që duhet të ndjekin, adresën zyrtare ku duhet të dërgojnë dokumentet dhe afatet përkatëse.
 
KREU III
PËRGJEGJËSITË, KRITERET DHE PROCEDURAT PËR PORTOFOLIN E KUALIFIKIMIT

Neni 5
Përmbajtja e portofolit të kualifikimit

1. Portofoli i çdo mësimdhënësi të kulturës profesionale, kandidat për çfarëdo kategori kualifikimi, përbëhet nga dy pjesë:
a) pjesa me të dhënat personale;
b) pjesa me përmbajtje profesionale.
2. I gjithë dokumentacioni i portofolit të kualifikimit përgatitet nga kandidati në format elektronik (pdf) dhe dërgohet me e-mail, në adresën info@akafp.gov.al, dhe brenda afatit të përcaktuar nga AKAFPK-ja, në njoftimin e dhënë, sipas pikës 6 të nenit. 
3. Pjesa e portofolit me të dhënat personale të kandidatit duhet të përmbajë dokumentet e mëposhtme (të skanuara): 
a) jetëshkrimin në gjuhën shqipe, sipas formatit të Europass (shtojca 1);
b) certifikatat e trajnimeve të akredituara të kryera, me kreditet e fituara (të paktën 5 kredite për kategoritë “Mësues i kualifikuar” dhe “Mësues specialist”, si dhe të paktën 10 kredite për kategorinë “Mësues mjeshtër”), sipas pikës 1.b të nenit 4;
c) certifikatat e trajnimeve të tjera, që lidhen me mësimdhënien ose profesionin, të kryera gjatë periudhës së kualifikimit (nëse ka);
d) vërtetime që tregojnë se kandidati është bashkëpunëtor (specialist i jashtëm me kontratë) i AKAFPK-së (nëse është);
e) dëshmitë e titujve/gradave shkencore të fituara (nëse ka);
f) vërtetimin, nëse ka kryer, në periudhën e dy vjetëve të fundit, të paktën 3 (tri) ditë stazh (praktikë) në fushën profesionale përkatëse, në një institucion publik apo biznes privat. Vërtetimi duhet të jetë i vulosur e firmosur nga drejtori i ofruesit dhe nga përfaqësuesi i institucionit/biznesit;
g) dëshmi të zotërimit të gjuhëve të huaja (nëse ka).
4. Pjesa me përmbajtje profesionale e portofolit të kandidatit duhet të përmbajë dokumentet e mëposhtme (të skanuara), ku evidentohet edhe emri e mbiemri i kandidatit: 
a) planin e mësimdhënies të një lënde teorike profesionale ose të një moduli të praktikës profesionale, që e jep mësim. 
b) plan-ditarin e një seance mësimore teorike, bazuar në mësimdhënien me prezencë fizike dhe atë online, ose plan-ditarin e një seance mësimore praktike me prezencë fizike;
c) formulimin e një objektivi mësimor specifik, teorik ose praktik;
d) një instrument për vlerësimin e njohurive ose shprehive të nxënësve apo kursantëve (test teorik me të paktën 5 njësi testi të ndryshme ose listë kontrolli për shprehitë praktike me të paktën 5 kritere vlerësimi);
e) një material mësimor për nxënësit/kursantët, për një çështje teorike (një faqe A4) ose një udhëzues pune për një aftësi praktike.
f) një prezantim (në PowerPoint) për një çështje teorike ose praktike (jo më pak se 3 slajde).
5. Dokumentet e listuar në pikën 3, shkronja “a”, “d”, “b”, të nenit 5, si dhe në pikën 4, të nenit 5, janë dokumente të detyrueshme, mungesa e të paktën njërit prej tyre e përjashton kandidatin nga procedura e mëtejshme e kualifikimit.
6. AKAFPK-ja, pas përfundimit të afatit të marrjes së dokumenteve të portofolit, shqyrton dokumentacionin dhe informon individualisht kandidatët (nëpërmjet adresës së e-mail: info@akafp.gov.al, nëse janë të plota apo është nevoja për plotësime të mundshme.
7. Kandidatët duhet të plotësojnë dhe dërgojnë me e-mail: info@akafp.gov.al, në adresën përkatëse të AKAFPK-së, dokumentacionin e munguar brenda 5 ditëve pune nga marrja e njoftimit, në të kundërt, përjashtohen nga procedura e mëtejshme e kualifikimit. 

Neni 6
Vlerësimi i portofolit të kualifikimit dhe ankimi

1. Vlerësimi i portofolit të çdo kandidati bëhet nga “Komisioni për kualifikimin e mësimdhënësve të AFP” (KKM), i ngritur me urdhër të brendshëm nga drejtori i përgjithshëm i AKAFPK-së.
2. KKM-ja shqyrton dhe vlerëson me pikë të gjitha dokumentet e portofolit të kandidatit, sipas rubrikave dhe kritereve të treguara në “Skemën e vlerësimit të portofolit” te shtojca 2.
3. Portofoli i kandidatit vlerësohet maksimalisht me 50 pikë. 
4. Kandidati që fiton më pak se 25 pikë për portofolin përjashtohet nga procedura e mëtejshme për kualifikim.
5. Kandidatët njoftohen me e-mail, për pikët e fituara nga vlerësimi i portofolit.
6. Kandidatët mund të ankohen për rezultatin e vlerësimit të portofolit, duke dërguar ankesën me e-mail, në adresën përkatëse të AKAFPK-së, info@akafp.gov.al, brenda 3 ditë pune nga njoftimi për pikët e fituara.
7. KKM-js, brenda 5 ditë pune nga përfundimi i afatit të ankimit, shqyrton ankesat dhe njofton kandidatët për rezultatin përfundimtar të vlerësimit të portofolit.
8. KKM-js protokollon rezultatet e vlerësimeve për portofolat e kandidatëve, si dhe rezultatet përfundimtare pas ankimeve.

KREU IV
PËRGJEGJËSITË, KRITERET DHE PROCEDURAT PËR TRAJNIMET E AKREDITUARA TË MËSIMDHËNËSVE TË KULTURËS PROFESIONALE NË OFRUESIT E AFP-së

Neni 7
Programet e kualifikimit të mësimdhënësve të kulturës profesionale në AFP

1. AKAFPK-ja harton dhe publikon në faqen zyrtare çdo vit, deri në 30 nëntor, programet e kualifikimit të mësimdhënësve të kulturës profesionale të AFP-së për vitin pasardhës, sipas grupeve (pika 4 e nenit 2).
2. Çdo program kualifikimi, bazohet te standardet e mësimdhënësit të AFP-së, përmban njohuritë dhe aftësitë bazë, që duhet të zotërojë mësimdhënësi i kulturës profesionale në ofruesit e AFP-së, si dhe referencat e burimet përkatëse.
3. Përgatitja e mësimdhënësve të kulturës profesionale për kualifikimin, përmbajtja e trajnimeve të akredituara dhe kërkesat e testit të provimit të kualifikimit duhet t’i referohen programit të kualifikimit përkatës. 

Neni 8
Trajnimet e akredituara për mësimdhënësit e kulturës profesionale në AFP

1. Trajnime të akredituara për mësimdhënësit e kulturës profesionale në AFP konsiderohen ato trajnime, që janë akredituar nga Komisioni Kualifikimit Mësimdhënësve (KKM) dhe janë publikuar në faqen zyrtare të AKAFPK-së.
2. Duke filluar nga data e miratimit të këtij udhëzimi, trajnime të akredituara për mësimdhënësit e AFP-së do të konsiderohen edhe ato trajnime që janë akredituar nga “Komisioni i akreditimit të programeve dhe trajnimeve (KAPT)”, i Ministrisë së Arsimit dhe Sportit (MAS), por që janë të publikuara në faqen e zyrtare të AKAFPK-së.
3. KKM-ja publikon në faqen zyrtare të AKAFPK-së kërkesat dhe kriteret që duhet të plotësojnë ofruesit e trajnimeve për të akredituar trajnimet për mësimdhënësit e kulturës profesionale në AFP.
4. Ofruesit e trajnimeve dërgojnë me e-mail, në adresën përkatëse të AKAFPK-së, kërkesën dhe dokumentacionin e kërkuar për akreditim të trajnimeve, në format elektronik (pdf).
5. Kërkuesi duhet të plotësojë dokumentacionin e kërkuar për akreditim, si më poshtë:
a) kërkesën për akreditim të ofruesit të trajnimeve (shtojca 3);
b) të dhënat e ofruesit (emërtimi i subjektit, emri i përfaqësuesit juridik, adresa e postës elektronike, numri i telefonit, linku i faqes së internetit);
c) dokumentacioni juridik (sipas rastit: ekstrakt nga QKB, vendim gjykate, vendim i Këshillit të Ministrave, NIPT, statut, akt pronësie ose marrje me qira për objektin ku kryhet trajnimi);
d) dokumentacioni i programit të trajnimit (titulli, objektivat, temat/modulet, kohëzgjatja (kreditet), metodologjitë e realizimit, formati i realizimit: i drejtpërdrejtë apo online);
e) dokumentacioni për shkallën e kualifikimit të trajnerëve (jetëshkrimi, diploma, kualifikime shtesë);
f) dokumentacioni për infrastrukturën fizike dhe didaktike të realizimit të trajnimit (kushtet e mjedisit të trajnimit, mjetet didaktike). 
6. Dokumentacioni i dërguar për akreditimin e trajnimit, shqyrtohet nga KKM-ja brenda 10 ditëve pune;
7. Pasi shqyrton dokumentacionin për akreditimin e trajnimit, KKM-ja njofton me e-mail aplikuesin, nëse trajnimi i plotëson ose jo kriteret për akreditim (së bashku me arsyet përse nuk i plotëson kriteret).
8. Aplikuesi për akreditimin e trajnimit, nëse nuk akreditohet, mund të ankohet te KKM-ja, me e-mail, brenda 3 ditëve pune nga marrja e njoftimit (te shtohet zyrtarisht).
9. KKM-ja, pasi shqyrton ankesën, merr vendimin përfundimtar dhe njofton aplikuesin me e-mail, brenda 5 ditëve pune nga marrja e ankesës.
10. Kohëzgjatja e vleftshmërisë së akreditimit të trajnimit është 5 vjet.
11. Vendimi i KKM-së për akreditimin e trajnimit i përcillet zyrtarisht drejtorit të përgjithshëm të AKAFPK-së. 
12. Drejtori i përgjithshëm i AKAFPK-së i lëshon ofruesit të trajnimit që akreditohet, “Certifikatën e akreditimit të trajnimit” (shtojca 4), e cila përmban kodin, datën dhe kohëzgjatjen e vlefshmërisë së akreditimit, të dhënat që identifikojnë ofruesin e trajnimit dhe të dhënat për programin e trajnimit (titullin, vlerën e krediteve, emërtimin dhe kohëzgjatjen e temave/moduleve të trajnimit).
13. AKAFPK-ja publikon në faqen zyrtare listën e trajnimeve të akredituara, si dhe informacionin bazë për çdo trajnim (kodin e akreditimit, vlefshmërinë, kontaktet e ofruesit, titullin e trajnimit, vlerën e krediteve, temat/modulet e trajnimit dhe kohëzgjatjet).
14. KKM-ja mban procesverbal për shqyrtimin e aplikimit për akreditimin e trajnimit, si dhe për vendimin që i përcjell drejtorit të përgjithshëm të AKAFPK-së.
15. Personat, që angazhohen në procesin e akreditimit të trajnimeve për mësimdhënësit e kulturës profesionale në AFP, duhet të nënshkruajnë deklaratën për konfliktin e interesit

Neni 9
Përzgjedhja dhe realizimi i trajnimeve të akredituara për mësimdhënësit e kulturës profesionale në AFP

1. Mësimdhënësit e kulturës profesionale, duke filluar nga data e miratimit të këtij udhëzimi, bazuar në nevojat individuale për trajnim dhe në rekomandimet e Njësisë së Zhvillimit të ofruesit të AFP-së, mund të përzgjedhin trajnimin/trajnimet që dëshirojnë të ndjekin, vetëm nga lista e trajnimeve të akredituara, të publikuar në faqen zyrtare të AKAFPK-së.
2. Mësimdhënësve të kulturës profesionale, të cilët kanë kryer trajnime të akredituara nga KAPT-ja e MAS-së, para datës së miratimit të këtij udhëzimi, do t’u njihen certifikatat dhe kreditet e fituara nga këto trajnime.
3. Mësimdhënësit kontaktojnë ofruesit e trajnimeve të akredituara dhe marrin informacionet e nevojshme për modalitetet e pjesëmarrjes në trajnimet që ofrojnë (përfshirë dhe tarifën e pjesëmarrjes, nëse ka).
4. Shpenzimet e pjesëmarrjes në trajnimet e akredituara përballohen nga pagesat e vetë pjesëmarrësve ose nga burime të tjera të ligjshme.
5. Mësimdhënësit e kulturës profesionale nuk mund të akumulojnë kredite nga i njëjti trajnim i akredituar, të cilin e kryejnë dy apo më shumë herë.
6. Ofruesi i trajnimit të akredituar duhet të njoftojë me e-mail në adresën zyrtare të AKAFPK-së: info@akafp.gov.al, jo më pak se 10 ditë pune para fillimit të trajnimit, për titullin, datat, oraret, vendin dhe/ose formatin e trajnimit, trajnerin/trajnerët dhe listën e pjesëmarrësve në trajnim.
7. Monitorues nga AKAFPK-ja, të cilët caktohen me urdhër të drejtuesit të AKAFPK-së, të monitorojnë realizimin e trajnimit të akredituar (procesin dhe dokumentacionin) dhe përgatitin raportin e monitorimit për drejtorin e përgjithshëm të AKAFPK-së.
8. Nëse gjatë monitorimit evidentohen shmangie të theksuara nga kërkesat dhe kriteret për trajnimin e akredituar, drejtori i përgjithshëm i AKAFPK-së merr vendimin për anulimin e trajnimit, anulimin e akreditimit për këtë trajnim dhe heqjen nga lista e trajnimeve të akredituara.
9. Pas përfundimit të trajnimit të akredituar, ofruesi i trajnimit dërgon me e-mail, në adresën zyrtare të AKAFPK-së: info@akafp.gov.al, listën e mësimdhënësve që e përfundojnë me sukses trajnimin përkatës.
10. Ofruesi i trajnimit të akredituar i pajis pjesëmarrësit e suksesshëm në trajnim me certifikatën e trajnimit, e cila përmban emrin dhe mbiemrin e pjesëmarrësit, datat dhe kohëzgjatjen e trajnimit, të dhënat për programin e trajnimit (titullin, kodin, vlerën e krediteve, emërtimin dhe kohëzgjatjen e temave/moduleve), të dhënat për ofruesin e trajnimit (logon, firmën, vulën, nëse ka).

KREU V
PËRGJEGJËSITË, KRITERET DHE PROCEDURAT PËR PROVIMET E KUALIFIKIMIT TË VAZHDUAR PROFESIONAL TË MËSIMDHËNËSVE TË KULTURËS PROFESIONALE NË OFRUESIT E AFP

Neni 10
Testet e provimeve të kualifikimit për mësimdhënësit e kulturës profesionale në AFP

1. Provimet e kualifikimit për mësimdhënësit e kulturës profesionale në AFP zhvillohen me teste me shkrim.
2. Formati, rubrikat, numri i njësive, pikëzimi dhe detaje të tjera të testeve të provimeve të kualifikimit përcaktohen nga KKM-ja dhe publikohen në faqen zyrtare të AKAFPK-së.
3. Testet e provimeve të kualifikimit përgatiten çdo vit, të veçanta, sipas grupeve (pika 4 e nenit 2).
4. AKAFPK-ja i përgatit testet e provimeve të kualifikimit me grupe bashkëpunëtorësh, specialistë me kontratë, të cilët përzgjidhen nëpërmjet procedurës së konkurrimit të hapur.
5. Përgatitja, printimi dhe ruajtja e testeve të provimeve të kualifikimeve bëhet në përputhje me rregullat e fshehtësisë, të cilat përcaktohen me rregullore AKAFPK-së.
6. Personat që angazhohen në përgatitjen, printimin dhe ruajtjen e testeve të provimeve të kualifikimeve duhet të nënshkruajnë deklaratën për konfliktin e interesit.

Neni 11
Administrimi i provimeve të kualifikimit për mësimdhënësit e kulturës profesionale në AFP

1. AKAFPK-ja është përgjegjëse për procesin e administrimit dhe të mbikëqyrjes së provimeve të kualifikimit për mësimdhënësit e kulturës profesionale në AFP.
2. Provimet e kualifikimit për mësimdhënësit e kulturës profesionale në AFP kryhen çdo vit kalendarik, deri në 5 korrik. 
3. AKAFPK-ja publikon në faqen zyrtare njoftimin për provimin e kualifikimit për mësimdhënësit e kulturës profesionale në AFP, jo më pak se 10 ditë pune para datës së provimit.
4. Njoftimi për provimin e kualifikimit përmban listën e mësimdhënësve të grupit dhe kategorisë përkatëse që do të kryejnë provimin, datën, orën, kohëzgjatjen dhe vendin ku do të zhvillohet provimi, si dhe informacione të tjera.
5. Mësimdhënësit pjesëmarrës në provim paraqiten në mjedisin e provimit, me dokument identifikimi, të paktën 30 minuta para fillimit të provimit.
6. Para fillimit të provimit, administratorët e provimit u shpjegojnë pjesëmarrësve procedurat dhe rregullat e provimit.
7. Regjistrimi i pjesëmarrësve në provim, shpërndarja e testeve, mbledhja e testeve të plotësuara dhe ruajtja e tyre bëhet në përputhje me rregullat e fshehtësisë (sekretimit). 
8. Provimi i kualifikimit zhvillohet në mjedise që plotësojnë kushte të përshtatshme (hapësirat, ndriçimi, temperatura, zhurmat), që mundësojnë zhvillimin korrekt të provimit dhe me distancën e nevojshme midis pjesëmarrësve.
9. Gjatë zhvillimit të provimit, nuk lejohet komunikimi midis pjesëmarrësve dhe përdorimi i mjeteve elektronike të komunikimit.
10. Për pjesëmarrësit në provim, që shkelin në mënyrë të dukshme rregullat e zhvillimit të provimit, administratorët e provimit vendosin përjashtimin nga provimi.
11. Në një mjedis provimi, nuk lejohet të zhvillojnë njëkohësisht provimin e kualifikimit më shumë se 15 mësimdhënës.
12. Nëse numri i mësimdhënësve në provimin e kualifikimit është më i madh se 15, bëhet ndarja në grupe dhe provimi zhvillohet në të njëjtën kohë në dy apo më shumë mjedise provimi.
13. Kohëzgjatja maksimale e provimit të kualifikimit është 1 orë e 30 minuta.
14. Në përfundim të provimit, administratorët e provimit plotësojnë procesverbalin e provimit, ku evidentohen aspektet kryesore të zhvillimit të provimit.
15. Punonjësit e AKAFPK-së, që angazhohen në procesin e administrimit dhe mbikëqyrjes së provimeve të kualifikimeve duhet të nënshkruajnë deklaratën për konfliktin e interesit.

Neni 12
Vlerësimi i testeve të provimeve të kualifikimit për mësimdhënësit e kulturës profesionale në AFP dhe ankimi

1. Vlerësimi i testeve të plotësuara nga pjesëmarrësit në provimin e kualifikimit bëhet nga KKM, brenda 3 ditëve pune nga përfundimi i provimit të kualifikimit. 
2. AKAFPK-ja njofton individualisht me e-mail pjesëmarrësit lidhur me rezultatet e provimit të kualifikimit.
3. Çdo test, vlerësohet maksimalisht me 50 pikë. 
4. Pjesëmarrësi në provim që fiton më pak se 25 pikë në testin e kualifikimit konsiderohet jofitues i provimit.
5. Pjesëmarrësit në provim mund të ankohen për rezultatin e vlerësimit të testit të kualifikimit, duke dërguar ankesën me e-mail dhe/apo me shkresë, në adresën përkatëse të AKAFPK-së, brenda 3 ditë pune nga shpallja e rezultatit.
6. KKM-ja, brenda 3 ditë pune nga përfundimi i afatit të ankimit, shqyrton ankesat dhe njofton pjesëmarrësit për rezultatin përfundimtar të vlerësimit të testit.
7. Pjesëmarrësi në provim, i cili vlerësohet me më pak se 25 pikë në provim dhe shpallet jofitues i provimit të kualifikimit, nuk fiton kualifikimin përkatës, por ka të drejtë të rifutet në provim në vitet pasardhëse. 
8. KKM-ja mban procesverbal për rezultatet e vlerësimeve të testeve, si dhe rezultatet përfundimtare të testeve, pas ankimeve.
9. Personat që angazhohen në procesin e vlerësimit të testeve të provimeve të kualifikimeve duhet të nënshkruajnë deklaratën për konfliktin e interesit

KREU V
VLERËSIMI PËRFUNDIMTAR I KUALIFIKIMIT TË VAZHDUAR PROFESIONAL DHE CERTIFIKIMI I MËSIMDHËNËSVE TË KULTURËS PROFESIONALE NË OFRUESIT E AFP-së

Neni 13
Vlerësimi përfundimtar i kualifikimit për mësimdhënësit e kulturës profesionale në AFP

1. Vlerësimi përfundimtar i kualifikimit të kandidatëve, mësimdhënës të kulturës profesionale në AFP, bëhet nga KKM-ja.
2. Vlerësimi përfundimtar i kualifikimit të kandidatëve bëhet me sistemin e 100 pikëve, nga të cilat maksimalisht 50 pikë fitohen nga vlerësimi i portofolit të kualifikimit dhe maksimalisht 50 pikë fitohen nga provimi i kualifikimit përkatës.
3. Totali i pikëve të fituara nga kandidati në kualifikim llogaritet si shuma e pikëve të fituara nga portofoli i kualifikimit dhe e pikëve të fituara nga provimi i kualifikimit.
4. Kandidatit që nuk plotëson dokumentacionin e detyrueshëm të portofolit të kualifikimit ose fiton më pak se 25 pikë me portofolin e kualifikimit, nuk i llogaritet shuma e pikëve dhe nuk e fiton kualifikimin për kategorinë përkatëse.
5. Kandidatit që fiton më pak se 25 pikë në provimin e kualifikimit, nuk i llogaritet shuma e pikëve dhe nuk e fiton kualifikimin për kategorinë përkatëse.
6. Referuar shumës së pikëve të fituara në kualifikim, kandidatët vlerësohen me 5 (pesë) shkallë: A, B, C, D, E që i korrespondojnë përkatësish vlerësimeve me fjalët “Shkëlqyeshëm”, “Shumë mirë”, “Mirë”, “Mjaftueshëm” dhe “Dobët”, sipas Skemës së shkallëve të vlerësimit në shtojcën 5.
7. Nëse shuma e pikëve të fituara në kualifikim është më e vogël se 50 pikë, vlerësimi përfundimtar është “Dobët” (shkalla “E”) dhe kandidati nuk e fiton kualifikimin për kategorinë përkatëse.
8. AKAFPK-ja njofton individualisht me e-mail kandidatët pjesëmarrës në kualifikim për rezultatet e vlerësimit të kualifikimit të kryer prej tyre.
9. Kandidatët pjesëmarrës në kualifikim mund të ankohen për rezultatin e vlerësimit të kualifikimit, duke dërguar ankesën me e-mail, në adresën zyrtare të AKAFPK-së, brenda 3 ditë pune nga shpallja e rezultatit.
10. KKM-ja, brenda 5 ditëve pune nga përfundimi i afatit të ankimit, shqyrton ankesat dhe njofton kandidatët për rezultatin përfundimtar të vlerësimit të kualifikimit për kategorinë përkatëse.
11. Kandidati pjesëmarrës në kualifikim që kërkon të përmirësojë rezultatin e kualifikimit (shkallën e arritur), mund t’i bëje kërkesë (me e-mail) AKAFPK-së, për t’u rifutur në provimin e kualifikimit vetëm vitin e ardhshëm dhe në ketë rast, për vlerësimin përfundimtar, do të llogariten pikët e fituara në riprovim.
12. Pas vlerësimit përfundimtar të kandidatëve pjesëmarrës në kualifikim, AKAFPK-ja dërgon zyrtarisht në AKPA listën emërore të mësimdhënësve pjesëmarrës në kualifikim, kategoritë e kualifikimit të fituara dhe shkallët e vlerësimeve të arritura. 
13. Personat që angazhohen në procesin e vlerësimit përfundimtar të kualifikimeve për mësimdhënësit e kulturës profesionale në AFP, duhet të nënshkruajnë deklaratën për konfliktin e interesit.


Neni 14
Certifikimi i kualifikimit për mësimdhënësit e kulturës profesionale në AFP

1. AKAFPK-ja, brenda 10 ditë pune nga shpallja e rezultateve përfundimtare të kualifikimit, bën certifikimin e kandidatëve, që kanë kryer me sukses të gjithë procedurën e kualifikimit (atestimit) për kategorinë përkatëse.
2. AKAFPK-ja prodhon certifikatat e kualifikimit për të gjithë kandidatët, që kanë fituar kategorinë përkatëse të kualifikimit.
3. Certifikata e kualifikimit duhet të përmbajë këto të dhëna: logon e AKAFPK-së, numrin e regjistrit të certifikatës, emrin dhe mbiemrin e mësimdhënësit, kategorinë e kualifikimit të fituar, shkallën e vlerësimit me shkronjë, të shoqëruar me përshkrim, datën e certifikimit, emrin dhe firmën e drejtorit të përgjithshëm, si dhe vulën e AKAFPK-së.
4. AKAFPK-ja dërgon me postë certifikatat e plotësuara, në adresat e ofruesve të AFP-së ku mësimdhënësit janë të punësuar.
5. AKAFPK-ja dërgon në AKPA-ja listën përfundimtare të mësimdhënësve të kulturës profesionale, së bashku me rezultatet/kategorinë e kualifikimit përkatës të fituar. 
6. AKAFPK-ja mban regjistrin e certifikatave të kualifikimit, të fituara nga mësimdhënësit kulturës profesionale të AFP, pas miratimit të këtij udhëzimi.

KREU VI
DISPOZITA TË FUNDIT

Neni 15
Ruajtja e dokumentacionit të kualifikimit të mësimdhënësve të kulturës profesionale në AFP

1. Dokumentacioni i krijuar gjatë zbatimit të procedurave të përcaktuara në këtë udhëzim ruhet në arkivat e institucioneve përkatëse, AKAFPK-së, AKPA-së dhe ofruesit e AFP-së, në përputhje me ligjin për arkivat në Republikën e Shqipërisë.
2. Dokumentacioni në format elektronik ruhet në arkivin elektronik të institucioneve përkatëse.
3. Për certifikatat e trajnimeve të akredituara të kryera, sipas neni 5 pika 3/b, vetëm për kategorinë “Mësues mjeshtër”, duhen: 
a) të paktën 7 kredite trajnimi të akredituara në vitin 2022;
b) të paktën 8 kredite trajnimi të akredituara në vitin 2023;
c) të paktën 9 kredite trajnimi të akredituara në vitin 2024.

Neni 16
Dispozita kalimtare

1. Afatet kohore për procedurat e kualifikimit që përcaktohen në këtë udhëzim, u referohen kualifikimeve të mësimdhënësve, duke filluar nga vitit 2023 e në vijim. 
2. Për afatet kohore që lidhen me kualifikimet e mësimdhënësve për vitin 2022, AKAFPK-ja informon shkollat profesionale me anë të një udhëzuesi të posaçëm.

Neni 17
Zbatimi i udhëzimit dhe hyrja në fuqi 

Ngarkohen për zbatimin e këtij udhëzimi, Ministria Financave dhe Ekonomisë, Drejtoria e Politikave të Punësimit dhe Aftësimit Profesional në Ministrisë e Financave dhe Ekonomisë, Agjencia Kombëtare e Arsimit, Formimit Profesional dhe e Kualifikimeve, Agjencia Kombëtare e Punësimit dhe Aftësive, ofruesit e AFP-së.
Ky udhëzim hyn në fuqi menjëherë dhe botohet ë Fletoren Zyrtare
 
MINISTËR I FINANCAVE DHE EKONOMISË
Delina Ibrahimaj





SHTOJCA 1
FORMATI I JETËSHKRIMIT
	 

	
	

	
	
	

	Europass
Curriculum Vitae
	 Vendosni fotografinë. 

	
	

	Informacion personal 
	

	Emri/Mbiemri 
	Emri Mbiemri

	Adresa
	Numri i shtëpisë/apartamentit, emri i rrugës, kodi postar, qyteti, shteti 

	Telefoni/at
	Fiks: 
	Celular:
	

	Fax
	

	E-mail
	

	
	

	Shtetësia
	

	
	

	Data e lindjes
	

	
	

	Gjinia
	

	
	

	Punësimi i dëshiruar/
Fusha e punësimit 
	

	
	

	Eksperiencat e punësimit
	Vendosni dhe shtoni informacione të veçanta për secilën punë të kryer në të kaluarën, duke filluar nga ajo e fundit. 

	
	

	Data
	

	Roli ose pozicioni i punës
	

	Aktivitetet kryesore dhe përgjegjësitë
	

	Emri dhe adresa e punëdhënësit
	

	Lloji i biznesit ose sektori 
	

	
	

	Arsimi dhe trajnimet 
	Vendosni informacione të veçanta për secilin kurs apo trajnim të kryer në të kaluarën, duke filluar nga ajo e fundit. 

	
	

	Data
	

	Titulli i kualifikimit të arritur 
	

	Temat kryesore/aftësitë e mbuluara nga edukimi/ trajnimi
	

	Emri dhe lloji i subjektit që ofroi edukimin ose trajnimin
	

	Niveli në klasifikimin kombëtar ose ndërkombëtar 
	(Hiqeni nëse nuk është e vlefshme, shihni udhëzimet)

	
	

	Aftësitë personale dhe kompetencat 
	

	
	

	Gjuha e nënës
	Përcaktoni gjuhën e nënës (shtoni një gjuhë të dytë nëse keni gjuhë nëne tjetër, shihni udhëzimet)

	
	

	Gjuhë të tjera
	

	Vetë vlerësimi
	
	Të kuptuarit
	Të folurit
	Të shkruarit

	Niveli Europian (*)
	
	Dëgjim
	Lexim
	Ndërveprim folës
	Prodhim folës
	

	Gjuha
	
	
	
	
	
	
	
	
	
	
	

	Gjuha
	
	
	
	
	
	
	
	
	
	
	

	
	(*) Korniza evropiane e përbashkët e referimit për gjuhët

	
	

	Aftësi sociale dhe kompetenca 
	Zëvendësoni këtë tekst me një përshkrim të këtyre kompetencave dhe tregoni se ku janë fituar ato. (Hiqini nëse nuk janë të vlefshme, shihni udhëzimet.)

	
	

	Aftësi organizative dhe kompetenca 
	Zëvendësoni këtë tekst me një përshkrim të këtyre kompetencave dhe tregoni se ku janë fituar ato. (Hiqini nëse nuk janë të vlefshme, shihni udhëzimet.)

	
	

	Aftësi teknike dhe kompetenca 
	Zëvendësoni këtë tekst me një përshkrim të këtyre kompetencave dhe tregoni se ku janë fituar ato. (Hiqini nëse nuk janë të vlefshme, shihni udhëzimet.)

	
	

	Aftësi kompjuterike dhe kompetenca
	Zëvendësoni këtë tekst me një përshkrim të këtyre kompetencave dhe tregoni se ku janë fituar ato. (Hiqini nëse nuk janë të vlefshme, shihni udhëzimet.)

	
	

	Aftësi artistike dhe kompetenca
	Zëvendësoni këtë tekst me një përshkrim të këtyre kompetencave dhe tregoni se ku janë fituar ato. (Hiqini nëse nuk janë të vlefshme, shihni udhëzimet.)

	
	

	Aftësi të tjera dhe kompetenca
	Zëvendësoni këtë tekst me një përshkrim të këtyre kompetencave dhe tregoni se ku janë fituar ato. (Hiqini nëse nuk janë të vlefshme, shihni udhëzimet.)

	
	

	Leje drejtimi
	Përcaktoni këtu nëse posedoni një leje drejtimi automjeti të vlefshme dhe për cilën kategori automjetesh. (Hiqeni nëse nuk është e vlefshme, shihni udhëzimet.)

	
	

	Informacion shtesë
	Shtoni këtu çdo informacion tjetër që mund të jetë i vlefshëm, si p.sh.; persona kontakti, referenca, etj. (Hiqeni nëse nuk është e vlefshme, shihni udhëzimet.)

	
	

	Anekse
	Listoni materiale ose dokumente të bashkangjitura me CV-në. (Hiqeni nëse nuk është e vlefshme, shihni udhëzimet.)




SHTOJCA 2
SKEMA E VLERËSIMIT TË PORTOFOLIT TË KUALIFIKIMIT 
TË MËSIMDHËNËSVE TË KULTURËS PROFESIONALE NË AFP

Tabela 1: Llogaritja e pikëve nga elementet e portofolit të kandidatit
	Nr.
	Elementi i portofolit
	Kriteret e vlerësimit
	Pikët për çdo kriter
	Pikët maksimale

	1
	Plan i mësimdhënies së lëndës teorike ose modulit praktik
	Rubrikat e planit të mësimdhënies sipas formatit
	1÷2
	10

	
	
	Përmbajtjet në koherencë me programin e lëndës ose përshkruesin e modulit
	1÷4
	

	
	
	Variacion metodash dhe në koherencë me përmbajtjet
	1÷4
	

	2
	Plan-ditar i një seance teorike ose praktike
	Rubrikat e plan-ditarit janë të plota
	1÷2
	9

	
	
	Fazat e mësimit sipas parimeve didaktike
	1÷4
	

	
	
	Variacion metodash në koherencë me përmbajtjet
	1÷3
	

	3
	Formulim i një objektivi mësimor specifik, teorik ose praktik
	Objektivi i plotë, me të tria elementet
	1
	2

	
	
	Elementet e objektivit në koherencë me njëri-tjetrin
	1
	

	4
	Test teorik (jo më pak se 5 njësi) ose listë kontrolli (jo më pak se 5 kritere vlerësimi)
	Testi me 5 njësi/lista e kontrollit me 5 kritere
	1
	6

	
	
	Variacion i njësive të testit/koherencë e kritereve të listës
	1÷2
	

	
	
	Njësitë e testit janë korrekte/kriteret e listës të formuluara drejt
	1÷3
	

	5
	Material mësimor teorik (1 f. A4) ose udhëzues pune për aftësi praktike
	Formati i materialit mësimor/struktura e udhëzuesit
	1
	5

	
	
	Ilustrimet e materialit mësimor/renditja e hapave të udhëzuesit
	1÷2
	

	
	
	Përmbajtja e materialit mësimor/përmbajtja e udhëzuesit
	1÷2
	

	6
	Prezantim në PowerPoint për aspekte teorike ose praktike (jo më pak se 3 slajde) 
	Formati, ilustrimet, efektet e prezantimit
	1÷2
	4

	
	
	Përmbajtja e prezantimit
	1÷2
	

	7
	Trajnime të akredituara (shtesë) ose të pa-akredituara, të kryera gjatë periudhës së kualifikimit
	Trajnime me kohëzgjatje 6–18 orë
	4
	6

	
	
	Trajnime me kohëzgjatje 6–30 orë
	5
	

	
	
	Trajnime me kohëzgjatje më shumë se 30 orë
	6
	

	8
	Dëshmi të gjuhëve të huaja 
(të mbrojtura në IAL ose në testime ndërkombëtare)
	Një gjuhë e huaj
	4
	8

	
	
	Dy gjuhë të huaja
	6
	

	
	
	Më shumë se dy gjuhë të huaja
	8
	

	Pikët maksimale
	50



Tabela 2: Pikë shtesë (bonuse)
	Nr.
	Elementi i portofolit
	Kriteret e vlerësimit
	Pikët për çdo kriter
	Pikët maksimale

	1
	Tituj/grada shkencore
	Doktor
	2
	4

	
	
	Profesor i asociuar
	3
	

	
	
	Profesor
	4
	

	2
	Bashkëpunëtor (specialist me kontratë) i AKAFPK-së
	Të paktën një kontratë me AKAFPK
	2
	2

	3
	Stazh (praktikë) në një institucion ose biznes, në fushën profesionale përkatëse
	Të paktën 3 ditë stazh (praktikë), në dy vitet e fundit
	4
	4



Shënime: 
a) Pikët maksimale që fitohen nga vlerësimi i portofolit të kualifikimit (tabela 1), janë 50 pikë. 
b) Kur kandidati nuk i plotëson pikët maksimale (50 pikë) nga vlerësimi i portofolit (tabela 1), mund të fitojë pikë shtesë (bonuse) nëse plotëson kriteret e tabelës 2. Shuma e pikëve nga tabela 1 dhe tabela 2, nuk duhet të kalojë 50 pikë. 
c) Nëse kandidati fiton më pak se 25 pikë nga vlerësimi i portofolit të kualifikimit dhe nga bonuset, përjashtohet nga procedura e mëtejshme e kualifikimit.

SHTOJCA 3
FORMATI I KËRKESËS PËR AKREDITIM TË TRAJNIMIT 

Logoja e subjektit
Emërtimi i subjektit

Kërkesë për akreditim të trajnimit/trajnimeve
Datë ..................

Drejtuar: Agjencisë Kombëtare të Arsimit, Formimit Profesional dhe Kualifikimeve
Tiranë 

Unë, ..................................................., përfaqësues i subjektit ..............................................., me adresë ......................................................., telefon .................., e-mail ................, referuar udhëzimit të Ministrisë së Financave dhe Ekonomisë, nr......, datë ...........2022, “Për kualifikimin e vazhduar profesional të mësimdhënësve të kulturës profesionale në arsimin dhe formimin profesional”, parashtroj kërkesën për akreditim të trajnimit (trajnimeve) të mëposhtme:
1. .................................................
2. .................................................
3. .................................................
Bashkangjitur ndodhet edhe dokumentacioni i kërkuar:
1. Të dhënat e subjektit;
2. Dokumentacioni juridik për subjektin;
3. Dokumentacioni i programit të trajnimit/trajnimeve;
4. Dokumentacioni për shkallën e kualifikimit të trajnerëve; 
5. Dokumentacioni për infrastrukturën fizike dhe didaktike të realizimit të trajnimit.
Duke shpresuar në miratimin e kësaj kërkese,
Me respekt,

Emër, mbiemër, firma dhe vula e subjektit (nëse ka)

SHTOJCA 4
FORMATI I CERTIFIKATËS SË AKREDITIMIT TË TRAJNIMIT

[image: ]
REPUBLIKA E SHQIPËRISË
MINISTRIA E FINANCAVE DHE EKONOMISË
AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE

CERTIFIKATË E AKREDITIMIT TË TRAJNIMIT

Mbështetur në vendimin e Komisionit për Kualifikimin e Mësimdhënësve të AFP, nr...., datë, ..................., subjekti ...................................................................................... akreditohet për ofrimin e trajnimit për mësimdhënësit e kulturës profesionale në arsimin dhe formimin profesional, me titull: ..............................................................................................., me kohëzgjatje ..... kredite (... orë trajnimi).
Programi i trajnimit të akredituar

	Nr.
	Temat/modulet e trajnimit
	Kreditet
	Orët e trajnimit

	1
	....................
	...
	...

	2
	....................
	...
	...

	3
	
	
	



Kodi i akreditimit: ............................ 					Nr. i regjistrimit: ........... 

Datë ...........................

Kjo certifikatë akreditimi është e vlefshme për një afat ... -vjeçar.

DREJTORI I PËRGJITHSHËM 
 (emri, mbiemri, firma, vula)







[bookmark: _GoBack]SHTOJCA 5
SKEMA E SHKALLËVE TË VLERËSIMIT 

Për kualifikimet e mësimdhënësve të kulturës profesionale në AFP

	Shuma e pikëve të fituara nga portofoli + testi
	Vlerësimi me shkallë
	Vlerësimi me shprehje

	0 ÷ 49
	E
	Dobët

	50 ÷ 62
	D
	Mjaftueshëm

	63 ÷ 75
	C
	Mirë

	76 ÷ 88
	B
	Shumë mirë

	89 ÷ 100
	A
	Shkëlqyeshëm



Shënime: 
a) Pikët maksimale që fitohen nga shuma e pikëve të fituara nga portofoli i kualifikimit dhe nga testi i provimit të kualifikimit, janë 100 pikë. 
b) Nëse kandidati fiton më pak se 25 pikë nga vlerësimi i portofolit të kualifikimit, nuk e fiton kategorinë e kualifikimit, pavarësisht nga totali i pikëve të fituara.
c) Nëse kandidati fiton më pak se 25 pikë nga vlerësimi në testin e provimit të kualifikimit, nuk e fiton kategorinë e kualifikimit, pavarësisht nga totali i pikëve të fituara.
d) Nëse kandidati grumbullon më pak se 50 pikë nga shuma e pikëve të fituara nga portofoli dhe nga testi, vlerësohet me shkallën “E” (Dobët) dhe nuk e fiton kategorinë e kualifikimit. 

